《回首》
清代·卢德仪

忆昨避乱时，严冬彊就道。风尘猿鹤惊，寄庑何草草。

虽曰非家乡，安居亦大好。谁知弥月间，入山恐不早。

爨火断无温，雪冷前山皓。浮生四十年，两度干戈扰。

生恐忧患多，朱颜不自保。回首望高堂，凄然已垂老。

閒閒上高楼，山远楼与齐。绿竹罩春霭，子规啼复啼。

有时微雨过，芳草何萋萋。耕夫荷锄来，款款晴一犁。

风景岂不佳，所伤客邸栖。回首望家园，嗟哉云与泥。

作者简介：卢德仪，字俪兰，一字梅邻，黄岩人。举人埙女孙，肃炡女，同县王维龄室，同治庚午举人太常寺少卿彦威、诸生彦澄、通判彦载、彦武、彦戠母。有《焦尾阁遗稿》。